Kulusid peab piirama, tööandja esimene kohus on vähendada alluvate mõttetut raiskamist. Muidugi, majandustõusu ajal oli levinud, et kõik erakõned teed kontoris ja sõidad kodu vahet firma taksokaardiga. See on  minevik.  Oleme uhked ühe asjaliku ettevõtte üle (teerajaja), kes teab, mis on uued trendid.    Vaatan oma teises kodus ehk toimetuses ringi, tekib ideid. Peaks leivaisale soovitama.    1) Miks peaks firma maksma kinni telefonikõned? Limiit nulli!  2) Koopiamasin pandimajja. Prindime siin Interneti välja, paberit kulub. Teatavasti on ka paberi hind viimasel ajal tõusnud. Pääh, priiskamine. Võtad kodust vetsupaberi kaasa,  pastaka varastad lähimast pangakontorist ja kirjutad vajalikud andmed üles. Trenn parandab käekirja.  3) Kohvimasin? Miks, kohvi on nii ehk naa kahjulik. Pluss, ajakulu, töötaja peaks tööd tegema, mitte seisma valves aparaadi juures, et törts lahjat kofeiini hankida. Taas pandimaja!  4) Lambid? Terve kontor särab valguses. Kas mitte küünlad odavamad pole?  5) Taksokaardid? Ei, ei, ei! Kondiaur on kõigil olemas, kontorirotid ongi paksud. Rohkem kõndimist. Ega Muuga või Kopli liinid ka südalinnast  kaugel ole!  6)Tasuta sissepääs mõnda spordiasutusse? Never! See on hirmkallis väljaminek. Säästuajal tuleb eelistada kepikõndi (vajaliku roika leiab metsast), sörkjooksu ja aeroobikat Power Hit radio taktis.  7) Samuti võiks maha müüa toolid ja lauad, arvutiga võib tööd teha ka põrandal. Ega need mugavad toolid tegelikult rühti paranda, toovad hoopis kahju.  8) Lauatelefoni arutu kasutamine välistada. Kui kapo suudab kõnesid pealt kuulata, suudab seda ka ülemus! "Tere ema, kuidas läheb..."  Piip, piip, piip...IT mees katkestas juba tarbetu kõne. Selle maksumus (olgu nii väike kui tahes)arvestatakse järgmise kuu palgast maha.  9) Puhkused? Naer...Kes puhkab? Jah, palgata puhkus võib isegi sobida, aga 28 päeva tööandja raha eest? Jah, seaduses on see kirjas, aga alati on võimalus, et töötaja on küll ametlikult puhkusel, kuid ilmub iga hommik kohale kui viis kopikat! Muidu - nägemist, otsi uus amet. PS! Kuulsin, et vajatakse keevitajaid!  10)Küte, mis. Eestlane on põhjamaalane, harjunud  selle kliimaga. Küttearved on laes, ajame alla. Lülitame välja...  11) Jõuame põhilise asjani: Internet! Miks? Polnud ju teps mitte ammu, kui seda polnud, saab ka nüüd nii...Tundub kummaline: kuidas saab? Suure Depressiooni ajal saab!    Edu, jään ootama!